Title: Doložka zlučiteľnosti zákona s právom Európskej únie
Author: steinlova
Last saved by: sulik
Company: UNMS

IV.
Dôvodová správa
k nariadeniu vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia
I. Všeobecná časť
Návrh nariadenia vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia sa predkladá na rokovanie vlády Slovenskej republiky na základe plnenia Plánu legislatívnych úloh na rok 2004.
Predkladaný návrh nariadenia vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia je nariadením vlády Slovenskej republiky, ktoré upravuje harmonizovanú časť výrobkov nového prístupu a je veľmi dôležitá na zaistenie bezpečnosti týchto zariadení, ktoré sú používané v širokej miere občanmi Slovenskej republiky. Prijatím tohto riešenia budú pre podnikateľov na Slovensku vytvorené rovnaké podmienky, aké majú podnikatelia členských štátov Európskej únie.
Význam navrhovaného nariadenia vlády treba vidieť v tom, že je v súlade s porovnateľnými mechanizmami v iných štátoch a bude pôsobiť preventívne v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok. Nariadenie vlády vytvorí slovenským exportérom podmienky rovnakého vstupu na zahraničný trh a konštituuje nástroje podmieňujúce úspešný vývoz do Európskej únie, Európskeho združenia voľného obchodu a v rámci TBT WTO aj do celého sveta.
Návrh nariadenia vlády sa predkladá z toho dôvodu, aby v čase vstupu Slovenskej republiky do EÚ bolo prijaté nariadenie vlády úplne kompatibilné s pravidlami EÚ bez prechodných ustanovení a naviazania na PECA dohodu, ktorá dňom vstupu Slovenskej republiky skončí svoju platnosť. V navrhovanom nariadení vlády sú zakomponované všetky novely smerníc.
Predkladaný návrh nariadenia nepredstavuje žiadne nároky na štátny rozpočet čo potvrdilo aj Ministerstvo financií Slovenskej republiky pod č. p. 1912/2004-81 zo dňa 24.2.2004, nebude mať vplyv ani na rozpočty obcí a vyšších územných celkov a taktiež nebude mať vplyv na zamestnanosť v Slovenskej republike.
Návrh nariadenia bol predložený na medzirezortné pripomienkové konanie 42 subjektom, ktoré uplatnili 39 pripomienok, z ktorých boli 2 zásadné. Obe zásadné pripomienky boli akceptované a z ostatných pripomienok neboli akceptované len tri, ktoré sa týkali formálnej úpravy textu. 
Návrh bol prerokovaný v Rade hospodárskej a sociálnej dohody dňa 26.3.2004 a neboli k nemu vznesené zo strany žiadneho účastníka konania žiadne pripomienky. 
Návrh bol prerokovaný v Legislatívnej rade vlády Slovenskej republiky dňa 20. apríla 2004 a všetky pripomienky boli zapracované. Vzhľadom na to sa materiál predkladá bez rozporov.

Doložka zlučiteľnosti nariadenia vlády s právom Európskych spoločenstiev a právom Európskej únie
1.	Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2.	Názov návrhu nariadenia vlády: Návrh nariadenie vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia.
3.	Záväzky Slovenskej republiky vo vzťahu k Európskym spoločenstvám a Európskej únii:
a)	V Európskej dohode o pridružení je problematika upravená prioritnou oblasťou čl. 70 technické predpisy a normy a v čl. 75 technické normy a posudzovanie zhody. Je prioritou Partnerstva pre vstup a Národného programu pre prijatie acquis. V partnerstve pre vstup z 28. januára 2002 sa v časti slobodný pohyb tovaru uvádza v druhej odrážke: dokončiť zosúladenie a efektívnu implementáciu vo všetkých sektoroch upravovaných špecifickou sektorovou legislatívou. V národnom programe pre prijatie acquis 2001 v kapitole 1 slobodný pohyb tovaru je uvedená ako prioritná oblasť. 
b)	Problematika je explicitne uvedená v negociačnej pozícii kapitoly 01, v ostatnej dodatkovej pozícii k nemu však SR deklaruje záväzok prijať do slovenského právneho poriadku najneskôr do konca roka 2003 tú časť acquis, ktorá bola prijatá na komunitárnej úrovni do konca roka 2002, okrem určitých explicitne uvedených oblastí, kde sa transpozícia plánuje so vstupom SR do EÚ. Problematika upravovaná v návrhu nariadení vlády patrí do týchto oblastí a preto bola zaradená do plánu legislatívnych úloh vlády na rok 2004.
4.	Problematika návrhu právneho predpisu
a) je upravená v práve Európskych Spoločenstiev: Smernica rady z 19. februára 1973 o harmonizácii právnych predpisov členských štátov týkajúcich sa elektrického zariadenia určeného pre používanie v rámci určitých limitov napätia (73/23/EHS) v znení smernice Rady 93/68/EHS z 22. júla 1993,
d) nie je upravená v práve Európskej únie.
5.	Stupeň zlučiteľnosti návrhu právneho predpisu s právom Európskych spoločenstiev:
a)	Návrh nariadenia vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia je úplne zlúčiteľný so Smernicou rady z 19. februára 1973 o harmonizácii právnych predpisov členských štátov týkajúcich sa elektrického zariadenia určeného pre používanie v rámci určitých limitov napätia (73/23/EHS) v znení smernice Rady 93/68/EHS z 22. júla 1993.
6.	Gestor: Úrad pre normalizáciu, metrológiu a skúšobníctvo Slovenskej republiky.
7.	Účasť expertov pri príprave návrhu právneho predpisu a ich stanovisko k zlučiteľnosti návrhu s právom Európskych spoločenstiev: Nebola.

II. Osobitná časť
K § 1
Tento paragraf definuje elektrické zariadenie a rozsahy menovitých napätí na ktoré sa nariadenie vlády vzťahuje a negatívne vymedzuje, na ktoré výrobky sa nariadenie nevzťahuje odvolaním sa na prílohu č. 2. Tento paragraf ďalej definuje základné požiadavky a prvky zásad bezpečnosti odvolaním sa na prílohu č. 1.
K § 2
Deklarácia za akých podmienok sa zariadenie považuje za bezpečné.
K § 3
Ustanovenie o nemožnosti kladenia prekážok pri uvedení na trh, ak elektrické zariadenie spĺňa podmienky podľa tohto nariadenia.
K § 4
Ustanovenie o nemožnosti pre organizácie dodávajúce elektrickú energiu do rozvodnej siete alebo užívateľom elektrických zariadení, ukladať prísnejšie bezpečnostné požiadavky ako sú požiadavky uvedené v § 2.
K § 5 až 7
Vyjadrenie vzťahu bezpečnosti elektrických zariadení vo vzťahu k harmonizovaným normám.
K § 6
Riešenie situácie, ak harmonizované normy neexistujú. Znamená to, že je možné posúdiť bezpečnosť elektrického zariadenia podľa bezpečnostné opatrenia Medzinárodnej komisie pre pravidlá schvaľovania elektrického zariadenia, alebo Medzinárodnej elektrotechnickej komisie, ak boli splnené podmienky ich oznámenia.
K § 7
Riešenie situácie ak neexistujú ani harmonizované normy ani bezpečnostné opatrenia Medzinárodnej komisie pre pravidlá schvaľovania elektrického zariadenia, alebo Medzinárodnej elektrotechnickej komisie. Vtedy prichádza do úvahy národná norma v príslušnom členskom štáte EÚ.
K § 8
Ustanovenie o povinnosti označovania CE, potvrdzujúce jeho zhodu s ustanoveniami tohto nariadenia, ako aj s postupom posudzovania zhody opísaným v prílohe č. 4. Ak elektrické zariadenie podlieha inému všeobecne záväznému právnemu predpisu pokrývajúcemu iné aspekty, a ktoré tiež ustanovuje umiestnenie označenia CE, musí toto označenie vyjadrovať predpoklad, že dané elektrické zariadenie je v súlade s jej ustanoveniami. Ak však v prechodnom období má výrobca možnosť vybrať si, ktoré opatrenia bude uplatňovať, potom musí v označení CE uviesť prispôsobenie iba tomu všeobecne záväznému právnemu predpisu, ktorý uplatnil. V takomto prípade sa v sprievodných dokladoch, správach alebo inštrukciách k elektrickému zariadeniu požadovaných všeobecne záväzným právnym predpisom musí uviesť podrobný súpis použitých všeobecne záväzných právnych predpisov tak ako boli publikované v Zbierke zákonov.
K § 9
Ak sa z bezpečnostných dôvodov zakáže umiestniť na trh akékoľvek elektrické zariadenie, alebo sa bráni jeho voľnému pohybu, úrad o tom informuje bezodkladne ostatné členské štáty a komisiu, spolu s dôvodmi pre takéto rozhodnutie.

K § 10
Ustanovenia o umiestňovaní označenia CE, jeho parametroch a tiež o pripevňovaní iných označení.
K § 11
Ustanovenie o oznamovacej povinnosti úradu vo vzťahu k orgánom EÚ.
K § 12
Deklarácia o tom, že sa nariadenie nevzťahuje na elektrické zariadenia na vývoz do krajín mimo EÚ a ďalej definovanie prevzatia smernice EÚ
K § 13
Zrušenie predchádzajúceho nariadenia vlády, ktoré upravovalo elektrické zariadenia používané v určitom rozsahu menovitých napätí.
K § 14
Ustanovenie o nadobudnutí účinnosti nariadenia.
K prílohe č. 1
Podrobnosti o technických požiadavkách a prvkoch zásad bezpečnosti pre elektrické zariadenie určené na použitie v ustanovenom rozsahu napätia.
K prílohe č. 2
Zoznam elektrických zariadení a javov, ktoré nie sú určenými výrobkami.
K prílohe č. 3
Ustanovenie o označení CE a ES vyhlásení o zhode.
K prílohe č. 4
Ustanovenia o obsahu vnútornej kontroly výroby.
K prílohe č. 5
Oznámenie o transponovaní smerníc EÚ.